Klart for kombinert med strafferunder - Aftenposten
Klart for kombinert med strafferunder
Oppdatert: 03.nov.2011 16:00
Publisert: 03.nov.2011 15:27
Mikko Kokslien og Magnus Moan ligger her i tet. Denne sesongen får de en ny konkurranseform. Langrenn med strafferunder. Antall strafferunder bestemmes av hvor langt de hopper. FOTO: FOTO: KRISTOFFER ØVERLI ANDERSEN - SCANPIX
Kombinertsporten går nye veier denne vinteren.
I Norge har hopp og langrenn i kombinasjon slitt med oppmerksomheten. Nå håper de at nyvinningen, som trolig får verdenspremiere på Lillehammer 3. desember, skal gjøre konkurransen mer spennende og sporten mer attraktiv.
Ingen stilkarakterer
Sportssjefen for kombinert, Sverre Rotevatn, er full av entusiasme.
— Dette har jeg tro på, og det blir spennende å se hvordan dette blir mottatt, sier Rotevatn til Aftenposten.no.
Kombinert med strafferunder er slett ingen spøk. Det hele skal være enkelt å forstå.
Hoppbakken deles inn i seks forskjellige soner. De som hopper lengst får ingen strafferunder i langrennet. Deretter får de opp til fire strafferunder alt etter hvor langt de hopper. Kulhopperne får ikke delta i langrennet. Det blir ikke gitt stilkarakterer. Det er kun lengden som avgjør antall strafferunder.
— Denne konkurranseformen stiller ny krav til taktiske disponeringer av langrennet. Løperne kan selv velge når i det 10 kilometer lange langrennet de vil gå inn for å ta sine eventuelt pålagte strafferunder, forteller Rotevatn.
Leie løpere
Han mener at hele laget gleder seg til å prøve denne nye konkurranseformen.
— Løperne har blitt litt leie av konkurranseprogrammet og har ønsket seg en øvelse til, forteller Rotevatn.
I tillegg til kombinert med strafferunder vil det denne sesongen bli arrangert lagkonkurranse i sprint. Lagene vil bestå av to løpere.
Det norske kombinertlaget har for øvrig en av sportens store stjerner tilbake på laget denne sesongen. Magnus Moan er klar til å vise hva han virkelig duger til etter et tungt sesong hvor han sto utenfor landdslaget.
— Vi har kombinertsportens to kanskje beste langrennsløpere i Moan og Mikko Kokslien og en av de beste hopperne i Håvard Klemetsen. Det har vært en god treningsperiode og nå ser vi frem til en god sesong, sier Rotevatn.
Kombinertløperne starter sesongen i finske Kuusamo siste helgen i november etterfulgt av renn på Lillehammer helgen etter.